Komisijos sprendimas
2001 m. rugpjūčio 20 d.
iš dalies keičiantis Sprendimą 95/453/EB, nustatantį ypatingus dvigeldžių moliuskų, dygiaodžių, gaubtagyvių ir jūrinių pilvakojų, kurių kilmės šalis Korėjos Respublika, importo reikalavimus
(paskelbta dokumentu Nr. C(2001) 2556)
(tekstas svarbus EEE)
(2001/676/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/492/EEB, nustatančią gyvų dvigeldžių moliuskų auginimo ir jų pateikimo į rinką veterinarijos reikalavimus [1], su paskutiniais pakeitimais, padarytais Direktyva 97/79/EB [2], ypač į jos 9 straipsnio 4 dalį,
kadangi:
(1) 1995 m. spalio 23 d. Komisijos sprendimo 95/453/EB, nustatančio ypatingus gyvų dvigeldžių moliuskų, dygiaodžių, gaubtagyvių ir jūrinių pilvakojų, kurių kilmės šalis Korėjos Respublika, importo reikalavimus [3], su paskutiniais pakeitimais, padarytais Sprendimu 1999/530/EB [4], 1 straipsnyje nurodyta, kad Jūrininkystės ir žuvininkystės ministerijos Nacionalinė žuvininkystės produktų inspekcijos stotis (NŽPIS) - tai kompetentinga Korėjos Respublikos institucija, kuri patikrina ir patvirtina, kad žuvininkystės ir akvakultūros produktai atitinka Direktyvos 91/492/EEB reikalavimus.
(2) Restruktūrizavus Korėjos administraciją žuvininkystės produktams veterinarijos sertifikatus išduodanti institucija (NŽPIS) pasikeitė ir dabar šias funkcijas atlieka "Nacionalinė žuvininkystės produktų kokybės inspekcijos tarnyba (NŽPKIT)", ir ši nauja institucija yra pajėgi veiksmingai tikrinti, kaip taikomi galiojantys įstatymai. Dėl to reikia iš dalies pakeisti Sprendime 95/453/EB nurodytos kompetentingos institucijos paskyrimą.
(3) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 95/453/EB 1 straipsnis pakeičiamas taip:
"1 straipsnis
Nacionalinė žuvininkystės produktų kokybės inspekcijos tarnyba (NŽPKIT) - tai kompetentinga Korėjos Respublikos institucija, kuri patikrina ir patvirtina, kad dvigeldžiai moliuskai, dygiaodžiai, gaubtagyviai ir jūriniai pilvakojai atitinka Direktyvos 91/492/EEB reikalavimus."
2 straipsnis
Šis sprendimas skirtas valstybėms narėms.
Priimta Briuselyje, 2001 m. rugpjūčio 20 d.